Windows Vista

**Windows Vista** je počítačový operačný systém vyvinutý spoločnosťou Microsoft. Pôvodne bol známy pod kódovým menom **Longhorn**, oficiálny názov *Windows Vista* bol predstavený 22. júla 2005.

Dňa 27. júla bola uvedená prvá betaverzia, ktorá je oficiálne k dispozícii vývojárom na MSDN, neoficiálne na mnohých P2P sieťach. Konečná verzia bola uvedená v USA 31. januára 2007 a na Slovensku 15. marca 2007. Je dostupná aj anglická verzia edície Windows Vista Enterprise, ktorá je však dostupná len veľkým spoločnostiam. Ostatné edície sa dostali do fázy „Release to Manufacturing“ (RTM). Windows Vista prichádza teda na trh približne päť rokov po predchádzajúcom operačnom systéme pre osobné počítače od Microsoftu, Windows XP.

Windows Vista disponuje mnohými novými funkciami a tiež zmeneným grafickým rozhraním nazvaným Aero, vylepšeným systémom vyhľadávania, množstvom bezpečnostných vylepšení a nanovo prepracovanými protokolmi počítačových sietí, systémov podpory zvuku, tlače a zobrazovania. Vista tiež zjednodušila komunikáciu medzi počítačmi v sieti, zdieľanie súborov, nastavovanie hesiel a prácu s digitálnymi médiami a externými zariadeniami. Táto verzia systému Windows sa však nestretla s veľkým ohlasom, pretože vyžaduje náročnejšie hardvérové podmienky. Spomaľuje ju aj nová platforma Aero a zbytočné grafické prvky. Pomalšie je aj presúvanie a kopírovanie súborov. Nie je vhodná pre náročné grafické hry. Navyše je o dosť pomalšia v porovnaní so systémom Windows XP, ktorý je dnes 2. najpoužívanejšou verziou systému Windows. Oficiálne ukončenie podpory Windowsu Vista SP2 bolo 11. apríla 2017.

## Edície
Existuje celkom 7 rôznych vydaní:
* **Windows Vista Starter Edition** - Obdoba Windows XP Starter edition pre rozvojové krajiny.
* **Windows Vista Home Basic Edition** - Nástupca Windows XP Home Edition.
* **Windows Vista Home Premium Edition** - Nástupca Windows XP Media Center Edition.
* **Windows Vista Business Edition** - Edícia Professional, rozšírená o nástroje pre kancelárie a menšie firmy.
* **Windows Vista Ultimate Edition** - Všetko, čo ponúkajú predchádzajúce verzie, plus niečo navyše
* **Windows Vista Enterprise Edition** - Edícia  Business, rozšírená napríklad o ochranu čipom TPM alebo o Virtual PC.

Existujú aj špeciálne edície vyžiadané Európskou úniou, ktoré neobsahujú Windows Media Player. Tieto edície majú koncovku „N“.

Všetky edície Windows Vista s výnimkou verzie Starter sú k dispozícii pre 32-bitovú x86 aj 64-bitovú x86-64 platformu.

## Hardvérové požiadavky
Všetky nové schopnosti systému Windows Vista si vyžadujú veľmi vysoké nároky na hardvérové vybavenie počítača. 

**Minimálne hardvérové nároky** pre chod kľúčových funkcií systému
* 800MHz 32bitový (x86) alebo 64bitový (X86-64) procesor
* 512 MB systémovej pamäti RAM
* Grafický procesor s podporou SVGA (800 x 600)
* Grafická pamäť : - MB (zdieľaná z pamäti RAM)
* Pevný disk s kapacitou 20 GB a s 15 GB voľným miestom
* Jednotka CD-ROM

**Odporúčané požiadavky** pre plnohodnotnú funkciu systému a predovšetkým pre plné využitie grafického subsystému Windows Aero sú:
* 1GHz 32bitový (x86) alebo 64bitový (X86-64) procesor
* 1 GB systémovej pamäti RAM
* Grafický procesor umožňujúci spúšťanie grafického rozhrania Windows Aero
* 128 MB grafickej pamäti
* Pevný disk s kapacitou 40 GB a 15 GB volného miesta
* Jednotka DVD-ROM
* Zvukový výstup
* Pripojenie k internetu

Grafický procesor kompatibilný s DirectX 9, ktorý by mal splniť nasledujúce požiadavky:
* Podporuje ovládač WDDM
* Podporuje Pixel Shader 2
* Podporuje 32 bitov na pixel
* Adekvátna grafická pamäť
* 64 MB grafickej pamäti podporujúca jeden monitor s rozlíšením menším než 1 310 720 pixelov
* 128 MB grafickej pamäti podporujúca jeden monitor s rozlíšením menším než 2 304 000 pixelov
* 256 MB grafickej pamäti podporujúca jeden monitor s rozlíšením vyšším než 2 304 000 pixelov

## Iné projekty

 
## Externé odkazy
* Oficiálne stránky v slovenčine
* Technické informácie o Windowse Vista na Microsoft Technet
* Vývojárske informácie o Windowse Vista na MSDN

Kategória:Microsoft Windows
Kategória:Operačné systémy firmy Microsoft